Vapur irreġistrat taħt il-bandiera Maltija qiegħed jiġi akkużat li naqas li jirrapporta l-mewt ta’ 12-il immigrant waqt operazzjoni ta’ salvataġġ fl-ibħra internazzjonali tal-Libja. Is-sit elettroniku Rai New 24 qiegħed jirrapporta bi prominenza li matul operazzjoni ta’ salvataġġ ta’ immigranti fil-Kanal ta’ Sqallija, jidher li mietu 12-il persuna. Qed jingħad li dan l-inċident ma kienx irrapportat mill-kaptan ta’ dgħajsa rreġistrata f’Malta. Is-sit elettroniku qal li mill-investigazzjonijiet li saru jidher li l-kaptan tal-vapur  “Cementiera” li għandu l-bandiera Maltija ma rrapportax dak li seħħ verament u naqas li jsemmi li matul l-operazzjoni ta’ salvataġġ 12-il persuna spiċċaw il-baħar u tilfu ħajjithom. It-traġedja jidher li seħħet fit-territorju Libjan meta d-dinghi, li kien hemm fuqu aktar minn100 immigrant, ingħata l-għajnuna mill-vapur irreġistrat f’Malta.